Steenhuisen uitgedaag tot openbare debatDie DA-leier John Steenhuisen. (Foto: Courtney Africa/ANA) Dit gons in die DA nadat een van die party se leierskapskandidate, Mbali Ntuli, een van die ander kandidate, John Steenhuisen, tot ŉ openbare debat uitgedaag het. Steenhuisen het egter aangedui dat hy interne debatte verkies. Met die vorige DA-leierskapsverkiesing in 2015 het albei kandidate, Mmusi Maimane en dr. Wilmot James, nie weggeskram van ŉ openbare debat op televisie nie. Ntuli het Maandagoggend tydens ŉ mediakonferensie in Durban die uitdaging tot ŉ reeks van vier televisiedebatte aan Steenhuisen gerig. Sy het uitgewys dat mense moeg is daarvoor dat politici besluite agter geslote deure neem, en gesê die debatte is ŉ geleentheid om te toon dat die DA ŉ openlike party is met niks om weg te steek nie. In ŉ antwoord wat Maandagaand aan Maroela Media verskaf is, het Steenhuisen laat weet hy respekteer die besluite van die party en die voorsittende beamptes om te bepaal wanneer en hoe enige interne debatte sal plaasvind. Mbali Ntuli. (Foto: Facebook) Hy het niks gesê oor die openbare debatte wat Ntuli aangevra het nie, maar uitgewys dat individuele kandidate nie oor kongresprosedures kan besluit nie. Hy sal hom neerlê by wat die party ook al besluit. Ntuli het ook Maandag haar kommer oor die tekortkominge van ŉ virtuele stemproses uitgestippel. Die DA sal sy nuwe leierskap virtueel verkies op sy aanlyn kongres wat later vanjaar plaasvind, het Maroela Media in Julie berig. Benoemings vir die leiersposisies sal op 1 September open en op 10 Oktober sluit. Nyuli het kennersmenings van binne en buite die DA aangehaal om te toon dat die stelsel wat gebruik gaan word, nie kan bepaal of diegene wat gestem het, wel stemgeregtig is nie. Dit het ook nie genoegsame kontroleringsvermoë dat die geldigheid van die uitslae verseker kan word nie. Sy het hierdie kwessies in besonderhede uiteengesit in ŉ formele brief aan die landwye voorsitter van die DA, dr. Ivan Meyer, en wag nou op sy antwoord.